**Razpis za mobilnost osebja do 2027 v okviru programa Erasmus+:**

**MOBILNOST IZVEN EU DRŽAV**

# Opis

Na podlagi razpisov programa Erasmus+ 2022, 2023 in 2024 ključni ukrep 1, ki ga je objavil CMEPIUS na svoji spletni strani, B2 Visoka šola za poslovne vede, zavod (v nadaljevanju: B2 VŠPV), objavlja razpis za sofinanciranje **Erasmus** **mobilnosti osebja[[1]](#footnote-1) v tujino** do leta 2027. Dotacije se podeljujejo v okviru programa Erasmus+, akcija KA171.

**Cilji mobilnosti za namen poučevanja ali usposabljanja so:**

* spodbujanje širjenja in izmenjave znanj, vsebin in izkušenj prek nacionalnih meja ter vzpostavljanje medsebojnih povezav za namen nadaljnjih razvojno-raziskovalnih sodelovanj med institucijami,
* izboljšanje kompetenc, povezanih s strokovnim in pedagoškim profilom osebja, in dviganje kakovosti njihovega dela,
* spodbujanje študentov in osebja k mobilnosti (spodbujanje internacionalizacije v tujino),
* izboljšano znanje tujih jezikov ter boljše razumevanje družbene, jezikovne in kulturne raznolikosti ter odzivanje nanjo,
* širše razumevanje praks, politik in sistemov na področju izobraževanja po vseh državah,
* poznavanje in uvajanje novosti za uvedbo sprememb glede posodobitev in mednarodnega sodelovanja v izobraževalnih organizacijah,
* okrepljena motivacija in zadovoljstvo v vsakodnevnem delu
* v primeru mobilnosti z namenom poučevanja se spodbujata tudi širjenje in izmenjava pedagoških metod, oblik in pristopov dela prek nacionalnih meja ter
* študentom in kolegom, ki se ne morejo udeležiti procesov mobilnosti, se omogoča, da so prek mobilnega učnega osebja posredno deležni internacionaliziranih vsebin in izkušenj v domačem študijskem okolju (internacionalizacija doma).

# Udeleženci mobilnosti

Mobilnost osebja vključuje *mobilnost zaposlenih za namen poučevanja*in *mobilnost zaposlenih za namen usposabljanja*. Mobilnost za namen poučevanja omogoča pedagoškemu osebju visokošolske institucije ali osebju iz podjetij, da izvedejo aktivnost poučevanja na partnerski visokošolski instituciji v tujini v kateri koli akademski disciplini. Mobilnost zaposlenih za namen usposabljanjaomogoča poklicni razvoj pedagoškega in nepedagoškega osebja visokošolske institucije z udeležbo na usposabljanjih v tujini in izobraževalnimi obiski na delovnem mestu (opazovanja, usposabljanjem na partnerski instituciji ipd.).

Prijavitelj ni upravičen do prijave na ta razpis, če je država prebivališča prijavitelja enaka državi gostujoče institucije.

*Če je prijavitelj hkrati v delovnem razmerju na drugi višji strokovni šoli ali visokošolskem zavodu, ne sme prejeti za isto mobilnost dvojnega financiranja s strani drugega delodajalca.*

# Obdobje izvajanja mobilnosti

Mobilnost lahko traja **najmanj 5 dni do največ 2 meseca**, brez časa porabljenega za pot. Dnevom mobilnosti se lahko doda največ 2 dni (en dan za pot pred prvim dnem aktivnosti v tujini in/ali en dan za pot po zadnjem dnevu aktivnosti v tujini).

V primeru mobilnosti za namen poučevanja mora slednja obsegati najmanj **8 ur poučevanja na teden** (ali za katerokoli krajše obdobje trajanja mobilnosti). Če mobilnost traja dlje od enega tedna, mora biti minimalno število ur poučevanja sorazmerno s trajanjem mobilnosti v tistem tednu. Mobilnost z namenom poučevanja se lahko **kombinira** z aktivnostjo usposabljanja med istim obdobjem v tujini. V tem primeru se izvede **vsaj 4 ure poučevanja** na teden (ali kakršnokoli krajše obdobje mobilnosti).

Mobilnosti v okviru KA171 (2022) razpisa morajo biti izvedene do 31. 7. 2025, v okviru razpisa KA171 (2023) do 31. 7. 2026 in v okviru razpisa KA171 (2024) do 31. 7. 2027.

Na razpis za poučevanje ali usposabljanje se lahko prijavijo posamezniki, ki so visokošolski učitelji ali sodelavci B2 VŠPV oziroma nepedagoški delavci, ali posamezniki, ki delajo v podjetju, javni ali zasebni organizaciji partnerskih institucij in so povabljeni k sodelovanju na B2 VŠPV. Prijavitelj ima lahko z institucijo pošiljateljico delovno razmerje za določen oz. nedoločen čas, polno oz. delno zaposlitev, avtorsko oz. podjemno pogodbo.

**Če je prijavitelj hkrati v delovnem razmerju na drugi višji strokovni šoli ali visokošolskem zavodu, ne sme prejeti za isto mobilnost dvojnega financiranja s strani drugega delodajalca.** Prijavitelj ni upravičen do prijave na ta razpis, če je država prebivališča prijavitelja enaka državi gostujoče institucije.

# Destinacije in trajanje mobilnosti

Za navedene projekte KA171 (razpisi 2022, 2023 in 2024) so na voljo naslednje mobilnosti – glejte Tabela 1, Tabela 2 in Tabela 3:

Tabela 1: Seznam odobrenih držav in mobilnosti na B2 VŠPV, KA171 (razpis 2022).

|  |  |  |
| --- | --- | --- |
| Država in tip mobilnosti | Število mobilnosti  | Trajanje s potjo(dnevi) |
| Albanija – poučevanje in usposabljanje | 1 | 5 + 2 |
| Gruzija – poučevanje in usposabljanje | 2 | 5 + 2 |

Tabela 2: Seznam odobrenih držav in mobilnosti na B2 VŠPV, KA171 (razpis 2023).

|  |  |  |
| --- | --- | --- |
| Država in tip mobilnosti | Število mobilnosti  | Trajanje s potjo(dnevi) |
| Bosna in Hercegovina – poučevanje in usposabljanje | 6 | 5 + 2 |
| Črna gora – poučevanje in usposabljanje | 5 | 5 + 2 |

Tabela 3: Seznam odobrenih držav in mobilnosti na B2 VŠPV, KA171 (razpis 2024).

|  |  |  |
| --- | --- | --- |
| Država in tip mobilnosti | Število mobilnosti  | Trajanje s potjo(dnevi) |
| Butan – poučevanje in usposabljanje | 1 | 10 + 2 |
| Malezija – poučevanje in usposabljanje | 2 | 10 + 2 |
| Azerbajdžan – poučevanje in usposabljanje | 1 | 5 + 2 |
| Gruzija – poučevanje in usposabljanje | 4 | 5 + 2 |
| Združeni Arabski Emirati – poučevanje in usposabljanje | 1 | 5 + 2 |

* 1. **Partnerske institucije**

Partnerske visokošolske institucije so institucije iz partnerskih držav, s katerimi ima B2 VŠPV podpisan ERASMUS+ medinstitucionalni sporazum za mobilnost pedagoškega in nepedagoškega osebja za namen poučevanja ali usposabljanja za ustrezno študijsko leto in študijsko področje (academic field).

Seznam partnerskih institucij je dostopen na spletni strani B2 VŠPV: <https://www.vspv.si/sl/mednarodno-sodelovanje/partnerske-institucije>.

# Finančna dotacija

Prijavitelj prejme dotacijo za potne stroške in individualno podporo. Erasmus+ finančna dotacija je namenjena kritju potnih stroškov in stroškov bivanja v tujini. Najvišji znesek dotacije predstavlja vsoto dotacij za bivanje in dotacije za pot.

Dotacija se ne sme dodeliti retrospektivno za aktivnosti, ki so se že končale v času oddaje vloge za dotacijo. Vsaka mobilnost je upravičena do dodelitve zgolj ene dotacije iz proračuna EU, ta ne sme biti namenjena ali uporabljena za ustvarjanje dobička prejemnika.

* **Individualna podpora** krije stroške bivanja med mobilnostjo (nastanitev, prehrana, javni prevozi, zavarovanje …) na osnovi dejanskih stroškov, katere višina se določi na podlagi števila dni na mobilnosti, pri čemer se po potrebi upošteva en dodaten dan pred in en dodaten dan po zaključeni mobilnosti, vendar največ do dnevnih zneskov iz Tabele 2.

Tabela 4: Višina individualne podpore.

|  |  |
| --- | --- |
|  Oblika mobilnosti | Dotacija na dan |
| Dnevna dotacija za osebje, ki odhaja iz Slovenije (razpisa 2022, 2023): Albanija, BiH, ČG, Gruzija | 180 eur |
| Dnevna dotacija za osebje, ki odhaja iz Slovenije (razpis 2024): Butan, Malezije, Azerbajdžan, Gruzija, Združeni Arabski Emirati | 190 eur |

* **Dotacija za potne stroške** je odvisna od razdalje med krajem sedeža domače institucije prijavitelja in krajem izvajanja aktivnosti[[2]](#footnote-2) in se dodeli na temelju dejanskih stroškov, vendar največ do zneskov, navedenih v Tabeli 3.

Tabela 5: Prispevek k potnim stroškom – dotacija za mobilnost osebja med

programskimi in partnerskimi državami (razpis 2022, 2023).

|  |  |  |
| --- | --- | --- |
| Država | Znesek | Zeleno potovanje |
| Albanija, ČG | 275 eur | 320 eur |
| Gruzija  | 360 eur | 410 eur |
| BiH | 180 eur | / |

Tabela 6: Prispevek k potnim stroškom – dotacija za mobilnost osebja med

programskimi in partnerskimi državami (razpis 2024).

|  |  |  |
| --- | --- | --- |
| Država | Znesek | Zeleno potovanje |
| Kolumbija, Malezija  | 1.735 |  |
| Butan, ZAE | 1.188 | / |
| Azerbajdžan, Gruzija | 395 | 535 |

V primeru poti iz kraja, ki ni enak kraju organizaciji pošiljateljici, do kraja, ki ni enak kraju organizacije gostiteljice, je potrebno dejansko pot dokazati z vozovnicami ali drugimi računi, ki vsebujejo kraj odhoda in prihoda.

Osebje B2 VŠPV lahko pod določenimi pogoji poleg Erasmus+ osnovne finančne dotacije zaprosi še za:

* 1. ***Dodatek za posebne potrebe oz. za udeležence z manj priložnostmi***

Do **dotacije za osebe s posebnimi potrebami** je upravičen morebitni udeleženec, katerega okoliščine, povezane s telesnim, duševnim ali zdravstvenim stanjem, so takšne, da njegova udeležba v projektu/ukrepu mobilnosti ne bi bila mogoča brez dodatne finančne podpore.

**Udeleženci z manj priložnostmi** so identificirani na osnovi E+ Načrta za vključevanje in raznolikost, sprejetega na B2 VŠPV.

* 1. ***Višji znesek za zeleno potovanje***

Kot zeleno potovanje je opredeljeno tisto potovanje, pri katerem udeleženec večji del potovanja opravi s prevoznimi sredstvi z manjšimi emisijami (npr. avtobus, vlak, souporaba avtomobila).

Kot dokazilo o uporabi trajnostnih prevoznih sredstev se uporablja častna izjava, ki jo podpišeta oseba, ki prejme nepovratna sredstva za potne stroške, in organizacija pošiljateljica. Udeleženec mobilnosti izjavo predloži B2 VŠPV, ki slednjo hrani kot ustrezno dokumentacijo o stroških (vozovnice, računi ipd).

# Oddaja prijave

Pri odobritvi mobilnosti bo VŠPV upoštevala naslednje dokumente:

* ustrezno izpolnjeno Prijavnico za Erasmus+ mobilnost, ki je priloga tega razpisa.

V primeru nepopolnih prijav bodo kandidati pozvani k dopolnitvi v roku 15 dni. V primeru nedopolnjene prijave v predvidenem roku bo ta zavrnjena.

Prijavnico kandidati **do zapolnitve mest** pošljete po elektronski pošti Erasmus koordinatorici: spela.pregl@vspv.si.

Razpis bo odprt do zapolnitve mest oz. do porabe sredstev.

# Postopek izbire

Kriterij za izbor kandidata:

* prispevek programa mobilnosti oz. koristi za B2 VŠPV (2 točki),
* datum oddaje prijave (1 točka)
* pedagoška/raziskovalna aktivnost oz. dosežki kandidata na B2 VŠPV (1 točka),
* \*po potrebi intervju (1 točka).

Izbirni postopek poteka pravično in transparentno. V primeru večjega interesa kot je na voljo mest za mobilnost o izbiri kandidatov odloča Erasmus komisija v sestavi: E+ koordinatorica, odgovorna prodekanja in dekanja. Kandidati bodo o izbiri obveščeni s sklepom.

# Po izboru kandidatov

Izbrani kandidati morajo s pomočjo Erasmus koordinatorice urediti potrebno dokumentacijo za organizacijo mobilnosti. B2 VŠPV, institucija gostiteljica in kandidat pred pričetkom mobilnosti sklenejo oz. podpišejo **sporazum za mobilnost** (Mobility Agreement). Institucija in kandidat pred pričetkom mobilnosti skleneta **sporazum za dodelitev dotacije** (Grant Agreement).

Kandidat si mora pred odhodom v tujino sam urediti dodatno zdravstveno zavarovanje, evropsko kartico zdravstvenega zavarovanja in nezgodno zavarovanje v tujini z asistenco, veljavno v državi gostiteljici.

Po uspešno zaključeni mobilnosti v roku 14 dni kandidat:

* izpolni spletni vprašalnik iz poročevalskega sistema Evropske komisije, ki ga prejme na svoj e-mail.
* odda zaključno dokumentacijo v mednarodno pisarno, ki vključuje:
	+ potrdilo o izvedeni Erasmus mobilnosti (Letter of confirmation for Erasmus+ Mobility - CAD),
	+ obrazec Obračun upravičenih stroškov s potrebnimi prilogami (računi, cestninami …) in
	+ končno B2 VŠPV poročilo o mobilnosti, ki ga šola za to zaprosi.

Če kandidat ne odda ustrezne dokumentacije, si B2 VŠPV pridržuje pravico, da lahko od posameznika zahteva delno ali v celoti povrnjeno dotacijo.

# Ugovor

Za ugovore in pritožbe v zvezi z nejasnostmi v postopku izbora ali mobilnosti same je prvostopenjski organ B2 VŠPV Erasmus komisija. Vloge z ugovorom sprejema referat šole. Ugovor je potrebno poslati v roku 8 dni od prejetega sklepa o mobilnosti.

# Ostale informacije

Za vsa dodatna pojasnila kontaktirajte Erasmus koordinatorico Špelo (spela.pregl@vspv.si, 01 2444 209) ali prodekanjo Katarino (katarina.askerc@vspv.si).

Ljubljana, 12. 8. 2024

Priloga: Prijavnica za Erasmus+ mobilnost

1. V razpisu uporabljeni izrazi, zapisani v slovnični obliki moškega spola, so uporabljeni kot nevtralni in veljajo enakovredno za oba spola. [↑](#footnote-ref-1)
2. Razdalja se izračuna s kalkulatorjem razdalje, ki ga podpira Evropska komisija (<http://ec.europa.eu/programmes/erasmus-plus/tools/distance_sl.htm>). Razdaljo enosmerne poti je treba uporabiti za izračun zneska dotacije EU za kritje povratne poti. [↑](#footnote-ref-2)